Wilhelm Canaris
Store norske leksikon,Historie,Verdens historie og samtidshistorie,Europa,Tysklands historie,Tysklands historie fra 1933 til 1945
Wilhelm Canaris var en tysk sjøoffiser, admiral fra 1940. Han ledet den tyske etterretningstjenesten Abwehr fra 1935, og var blant offiserene som forsøkte å bekjempe Adolf Hitlers styre.
Under første verdenskrig rømte Canaris fra internering i Chile og ble tilknyttet det tyske etterretningsvesenet. Det siste krigsåret 1918 var han ubåtoffiser. Etter krigen var han med på å organisere antikommunistiske friskarer og deltok i det mislykkede Kapp-kuppet i 1920, da Wolfgang Kapp lot seg utnevne til rikskansler. Canaris kom i forbindelse med nazistene i 1929. Fra 1935 var han leder for Abwehr-avdelingen i krigsministeriet, fra 1938 under forsvarets overkommando.Politisk sympatiserte Canaris med de konservative offiserene, og under andre verdenskrig hadde han kontakt med opposisjonelle offiserkretser. I februar 1944 ble Canaris forflyttet til ledelsen for den økonomiske krigføringen. Han ble arrestert etter det mislykkede attentatet mot Hitler 20. juli 1944, mistenkt for å ha hatt kjennskap til sammensvergelsen, og henrettet 9. april 1945. Canaris' rolle i kampen mot Hitlers styre er uklar, men det synes sikkert at han sendte varsler til utlandet om forestående tyske aksjoner, for eksempel mot Norge og Danmark. Les mer i Store norske leksikon Abwehr andre verdenskrig Tysklands historie Litteratur Höhne, Heinz: Canaris, 1976, isbn 3-570-02207-2, Finn boken  Pryser, Tore: Hitlers hemmelige agenter : tysk etterretning i Norge 1939-1945, 2001